Illum il-Kummissjoni ressqet pjan ta' azzjoni biex tiżviluppa bijoekonomija sostenibbli u ċirkolari li taqdi lis-soċjetà, lill-ambjent u lill-ekonomija tal-Ewropa. Kif ħabbru l-President Juncker u l-Ewwel Viċi President Timmermans fl-ittra ta' intenzjoni tagħhom li takkumpanja d-Diskors dwar l-Istat tal-Unjoni tal-2018 mill-President Juncker, l-istrateġija l-ġdida tal-bijoekonomija hija parti mill-isforz tal-Kummissjoni biex tagħti spinta lill-impjiegi, lit-tkabbir u lill-investiment fl-UE. L-għan huwa li jittejjeb u jissaħħaħ l-użu sostenibbli tar-riżorsi rinnovabbli sabiex jingħelbu sfidi globali u lokali bħat-tibdil fil-klima u l-iżvilupp sostenibbli. F'dinja b'riżorsi bijoloġiċi u ekosistemi limitati, jeħtieġ sforz ta' innovazzjoni biex jipprovdi lin-nies bl-ikel, bl-ilma nadif u bl-enerġija. Il-bijoekonomija kapaċi tibdel l-alki fi fjuwil, tirriċikla l-plastik, tikkonverti l-iskart f'għamara jew ħwejjeġ ġodda, jew tittrasforma l-prodotti sekondarji industrijali f'bijofertilizzanti. Għandha l-potenzjal toħloq miljun impjieg ekoloġiku ġdid sal-2030. Jyrki Katainen, il-Viċi President għall-Impjiegi, it-Tkabbir, l-Investiment u l-Kompetittività, stqarr: “Huwa evidenti ormaj li neħtieġu bidla sistemika fil-mod kif nipproduċu, nikkonsmaw u niskartaw il-prodotti. Billi niżviluppaw il-bijoekonomija tagħha – il-parti rinnovabbli tal-ekonomija ċirkolari – inkunu nistgħu nsibu modi ġodda u innovattivi ta' kif nipprovdu l-ikel, il-prodotti u l-enerġija, mingħajr ma neżawrixxu r-riżorsi bijoloġiċi limitati tal-pjaneta tagħna. Barra minn hekk, billi nirrevedu mill-qiegħ l-ekonomija tagħna u nimmodernizzaw il-mudelli ta' produzzjoni tagħna, mhux biss inkunu qegħdin nindirizzaw l-ambjent u l-klima: hemm ukoll potenzjal kbir għal impjiegi ekoloġiċi ġodda, partikularment fiż-żoni rurali u kostali.” Il-Kummissarju għar-Riċerka, ix-Xjenza u l-Innovazzjoni, Carlos Moedas stqarr: “L-UE timmira li tkun minn ta' quddiem fil-mod ta' kif l-iskart u r-residwi jinbidlu fi prodotti ta' valur għoli, f'sustanzi kimiċi ekoloġiċi, f'għalf u f'tessuti. Ir-riċerka u l-innovazzjoni jaqdu rwol essenzjali biex iħaffu t-tranżizzjoni ekoloġika tal-ekonomija Ewropea u biex nilħqu l-miri tal-iżvilupp sostenibbli tan-Nazzjonijiet Uniti.” It-twassil ta' bijoekonomija ċirkolari sostenibbli jeħtieġ sforz kollettiv mill-awtoritajiet pubbliċi u mill-industrija. Biex tixpruna dan l-isforz kollettiv, abbażi ta' tliet għanijiet ewlenin, il-Kummissjoni se tvara 14-il miżura konkreta fl-2019, fosthom: 1. It-tkabbir u t-tisħiħ tas-setturi bbażati fuq il-prodotti bijoloġiċi: Sabiex jiġi sfruttat il-potenzjal tal-bijoekonomija biex timmodernizza l-ekonomija u l-industriji Ewropej għal prosperità sostenibbli u fit-tul, il-Kummissjoni: se tistabbilixxi Pjattaforma ta' Investiment Tematiku fil-Bijoekonomija Ċirkolari ta' € 100 miljun, bil-għan li jressaq lejn is-suq l-innovazzjonijiet ibbażati fuq il-prodotti bijoloġiċi, kif ukoll li jnaqqas ir-riskju fl-investimenti privati fis-soluzzjonijiet sostenibbli; se tiffaċilita l-iżvilupp ta' bijoraffineriji sostenibbli ġodda madwar l-Ewropa. 2. Implimentazzjoni rapida tal-bijoekonomiji madwar l-Ewropa: L-Istati Membri u r-reġjuni, b'mod partikulari fl-Ewropa Ċentrali u tal-Lvant, għandhom potenzjal kbir fejn jidħol l-użu tal-bijomassa u l-iskart. Biex dan il-potenzjal jiġi sfruttat, il-Kummissjoni: se tiżviluppa aġenda ta' implimentazzjoni strateġika għal sistemi sostenibbli tal-ikel u tal-biedja, tal-forestrija u tal-prodotti bbażati fuq il-prodotti bijoloġiċi; se toħloq Faċilità ta' Appoġġ għall-Politika Bijoekonomika tal-UE għall-pajjiżi tal-UE fil-qafas ta' Orizzont 2020, sabiex tiżviluppa aġendi nazzjonali u reġjonali dwar il-bijoekonomija; se tvara azzjonijiet pilota għall-iżvilupp ta' bijoekonomiji f'żoni rurali, kostali u urbani, pereżempju dwar l-immaniġġjar tal-iskart jew is-sekwestru tal-karbonju f'art agrikola. 3. Il-protezzjoni tal-ekosistema u l-fehim tal-limitazzjonijiet ekoloġiċi tal-bijoekonomija: L-ekosistema tagħna qiegħda tħabbat wiċċha ma' theddid u sfidi serji, fosthom popolazzjoni li qed tikber, it-tibdil fil-klima u d-degradazzjoni tal-art. Biex tegħleb dawn l-isfidi, il-Kummissjoni: se timplimenta sistema ta' monitoraġġ mal-UE kollha biex issegwi l-progress lejn bijoekonomija sostenibbli u ċirkolari; se ssaħħaħ il-bażi ta' għarfien u l-fehim ta' oqsma speċifiċi tal-bijoekonomija billi tiġbor data u tiżgura aċċess aħjar għaliha permezz taċ-Ċentru tal-Għarfien għall-Bijoekonomija; se tipprovdi gwida u tippromwovi prattiki tajbin għal kif wieħed jopera fil-bijoekonomija fi ħdan limiti ekoloġiċi sikuri. Il-Kummissjoni qiegħda torganizza konferenza fit-22 ta' Ottubru fi Brussell sabiex tiddiskuti l-pjan ta' azzjoni mal-partijiet ikkonċernati u tenfażizza bijoprodotti tanġibbli. Kuntest Fl-ittra ta' intenzjoni tagħhom lill-Presidenzi tal-Kunsill Ewropew u tal-Parlament, il-President Juncker u l-Ewwel Viċi President Timmermans ħabbru din il-Komunikazzjoni bħala parti mill-prijorità tal-Kummissjoni biex tagħti spinta lill-impjiegi, lit-tkabbir u lill-investiment fl-UE. Hija aġġornament għall-Istrateġija dwar il-Bijoekonomija tal-2012. Il-bijoekonomija tkopri s-setturi u s-sistemi kollha li jiddependu mir-riżorsi bijoloġiċi. Hija wieħed mill-ikbar setturi u fost l-iktar importanti tal-UE, li jħaddan fih l-agrikultura, il-forestrija, is-sajd, l-ikel, il-bijoenerġija u l-bijoprodotti, b'fatturat annwali ta' madwar € 2 triljun, u b'madwar 18-il miljun impjegat. Hija wkoll qasam ewlieni għall-ixprunar tat-tkabbir fiż-żoni rurali u kostali. L-UE diġà tiffinanzja r-riċerka, id-dimostrazzjoni u l-implimentazzjoni ta' soluzzjonijiet ibbażati fuq il-prodotti bijoloġiċi li jkunu sostenibbli, inklużivi u ċirkolari, inkluż bi € 3.85 biljun allokati fil-qafas tal-programm ta' finanzjament attwali tal-UE Orizzont 2020. Għall-perjodu 2021-2027, il-Kummissjoni pproponiet li talloka € 10 biljun fil-qafas ta' Orizzont Ewropea għall-ikel u għar-riżorsi naturali, inkluż il-bijoekonomija. Għal aktar tagħrif Id-dokument li ġejjin huma disponibbli hawnhekk: L-Istrateġija l-ġdida għall-Bijoekonomija Skeda informattiva Ktejjeb Infografika Vidjo